হুর ইবনে ইউসুফ

**হুর ইবনে ইউসুফ আল-কুরাশি আল-উমাবি** ( ; মৃত্যু ৭৩১ খ্রি.) ছিলেন অষ্টম শতাব্দীর প্রথম দিকের একজন উমাইয়া প্রশাসক। খলিফা হিশামের ( ) আমলে তিনি মিশরের গভর্নর (৭২৪–৭২৭) হিসেবে দায়িত্ব পালন করেন এবং পরবর্তীতে মসুলের দায়িত্বে নিযুক্ত হন, যেখানে তিনি তার মৃত্যু পর্যন্ত বহাল ছিলেন। তিনি মসুল শহরে বেশ কয়েকটি বৃহৎ নির্মাণ প্রকল্প বাস্তবায়নের জন্য বিশেষভাবে পরিচিত, যার মধ্যে মারওয়ানি আমলে সম্পন্ন হওয়া শহরের কিছু প্রয়োজনীয় উন্নয়নও অন্তর্ভুক্ত ছিল।  

## জীবনী

### পরিবার
হুর উমাইয়া বংশের একটি পার্শ্বশাখার সদস্য ছিলেন। তাঁর দাদা ইয়াহিয়া ইবনুল হাকাম উমাইয়া খলিফা মারওয়ান ইবনুল হাকামের (শা  ৬৮৪–৬৮৫) ভাই ছিলেন। তাঁর পিতা ইউসুফ আব্দুল মালিক ইবন মারওয়ানের (শা. ৬৮৫–৭০৫) আমলে মসুলের গভর্নর হিসেবে দায়িত্ব পালন করেন। হুরের ফুফু আমিনা বিনতে ইয়াহিয়া খলিফা হিশাম ইবনে আব্দুল মালিকের সঙ্গে বিবাহবন্ধনে আবদ্ধ ছিলেন।  তাঁর অপর ফুফু ( ইতিহাসবিদ আল-আজদির মতে তাঁর বোন) উম্মে হাকিমও খলিফা হিশামের স্ত্রী ছিলেন। তিনি পরবর্তীতে হুরকে মসুলের গভর্নর পদে নিয়োগ পাওয়ার ক্ষেত্রে গুরুত্বপূর্ণ ভূমিকা পালন করেন।

হুরের সন্তানদের মধ্যে ইয়াহিয়া ইবনে হুর তাঁর পিতার মৃত্যুর পর কিছু সময়ের জন্য মসুলের ভারপ্রাপ্ত গভর্নর হিসেবে দায়িত্ব পালন করেন। এরপর আব্বাসীয় বিপ্লবের পরবর্তী সময়ে তিনি ইসমাইল ইবনে আলি কর্তৃক মৃত্যুদণ্ডপ্রাপ্ত হন। তাঁর অপর পুত্র উবায়দুল্লাহ সর্বশেষ উমাইয়া খলিফা দ্বিতীয় মারওয়ানের মৃত্যুর পর ৭৫০ সালের শেষে আব্দুল্লাহ ইবনে মারওয়ান ইবনে মুহাম্মদের সঙ্গে নুবিয়ায় পালিয়ে যান। অপর পুত্র সালামা ইবন হুর একজন কবি ছিলেন। তিনি মরুভূমির বেদুইনদের মাঝে বসবাস শুরু করেন। পরবর্তীতে তিনি খারিজি বিদ্রোহীদের নেতা দাহহাক ইবন কায়স আল-শায়বানির হাতে নিহত হন।

**মিশরের গভর্নর**

৭২৪ সালে হুরকে খলিফা হিশাম মিশরের গভর্নর হিসেবে নিয়োগ দেন, যেখানে তিনি তাঁর চাচাতো ভাই মুহাম্মদ ইবন আব্দুল মালিকের স্থলাভিষিক্ত হন। মে মাসের শুরুতে মিশরে পৌঁছে তিনি নিরাপত্তা বিষয়ক দায়িত্ব গ্রহণ করেন; তবে প্রদেশের আর্থিক ব্যবস্থাপনা আলাদাভাবে উবায়দুল্লাহ ইবনুল হাবহাব পরিচালনা করতেন।

হুরের শাসনামলে ইবনুল হাবহাব জনগণের উপর অতিরিক্ত কর আরোপের চেষ্টা করেন, যেখানে প্রতি দিনারে অন্তত এক ক্যারেট (১/২৪ অংশ) বাড়তি কর যোগ করা হয়। এর ফলে ৭২৫–৭২৬ সালে নিম্ন মিশরে ব্যাপক বিদ্রোহ শুরু হয়। নাতু, তুমাই, কুরবাইত, তুরাবিয়া ও পূর্ব হাওফ অঞ্চলের অধিবাসীরা বিদ্রোহে অংশ নেয়। ইতিহাসবিদ মুহাম্মদ ইবন ইউসুফ আল-কিন্দি এই ঘটনাকে আরবদের বিরুদ্ধে প্রথম কিবতীয় বিদ্রোহ হিসেবে বর্ণনা করেছেন।

এই পরিস্থিতিতে হুর দামিয়েত্তা শহরে গিয়ে বিদ্রোহ দমনের নেতৃত্ব দেন। তিন মাস ধরে কঠোর অভিযানের পর তিনি বিদ্রোহীদের ব্যাপক ক্ষয়ক্ষতি সাধন করে প্রদেশে পুনরায় শৃঙ্খলা ফিরিয়ে আনতে সক্ষম হন।

মিশরে অবস্থানকালে হুর খলিফা হিশামের সহযোগিতায় সিরীয় আরবদের একটি দলকে পূর্ব ডেল্টায় পুনর্বাসিত করেন এবং নীল নদের পানি সরে যাওয়ার ফলে সৃষ্ট নতুন জমিতে একটি ছাউনিযুক্ত বাজার রাস্তা নির্মাণ করেন। ৭২৬ সালে তিনি অল্প সময়ের জন্য সিরিয়ায় খলিফার সঙ্গে সাক্ষাৎ করতে যান এবং তাঁর অনুপস্থিতিতে পুলিশ প্রধান হাফস ইবনে ওয়ালিদ ইবন ইউসুফ আল-হাদরামিকে দায়িত্ব দিয়ে যান। ৭২৭ সাল পর্যন্ত তিনি গভর্নর ছিলেন; পরে ইবনে হাবহাবের সঙ্গে বিরোধের কারণে খলিফার কাছে অভিযোগ করা হয় এবং হুর পদত্যাগ করেন। এরপর হাফস তাঁর স্থলাভিষিক্ত হন।

**মসুলের গভর্নর**

মিশর থেকে অপসারণের কিছু সময় পর হুরকে পুনরায় খলিফা হিশাম মসুলের গভর্নর হিসেবে নিয়োগ দেন। যদিও আল-আজদি তাঁর শাসনের শুরু ৭২৪–৭২৫ সাল উল্লেখ করেছেন, তবে আধুনিক ইতিহাসবিদরা এটি ৭২৭ বা তার পরের সময় বলে মনে করেন।

মসুলে তিনি অনেক গুরুত্বপূর্ণ ব্যক্তিগত ও জনকল্যাণমূলক স্থাপনা নির্মাণের উদ্যোগ নেন, যা মারওয়ানি ঐতিহ্যের সঙ্গে সামঞ্জস্যপূর্ণ ছিল। এর মধ্যে ছিল শহরের বাজারের নিকটে একটি নতুন প্রাসাদ নির্মাণ, যা গভর্নরের আবাসস্থল হিসেবে ব্যবহারের উদ্দেশ্যে তৈরি করা হয়।  “আল-মানকুশা” বা “সজ্জিত প্রাসাদ” নামে একটি আলিশান ভবন তৈরি করা হয়। ১৩শ শতক পর্যন্ত এর কিছু অংশ টিকে ছিল, যদিও ইতিহাসবিদ ইবনুল আসির এটিকে ধ্বংসপ্রাপ্ত অবস্থায় দেখেছেন।

হুরের সবচেয়ে বড় প্রকল্প ছিল দজলা নদী থেকে মসুল শহরের কেন্দ্র পর্যন্ত একটি খাল খনন। “আন-নাহর আল-মাকশুফ” (উন্মুক্ত নদী) নামে পরিচিত এই খাল শহরে পানীয় জলের সহজলভ্যতা বাড়ানোর জন্য নির্মিত হয়।

হাজার হাজার শ্রমিক ও প্রকৌশলী এই প্রকল্পে অংশ নেয়। এর ব্যয় এত বেশি ছিল যে প্রাদেশিক আয়ের পুরোটা এতে ব্যয় হয় এবং তখন কেন্দ্রীয় সরকারের কাছে কোনো অর্থ পাঠানো সম্ভব হয়নি। হুরের মৃত্যুর পরও কাজ চলতে থাকে এবং অবশেষে ৭৩৮–৭৩৯ সালে এটি সম্পন্ন হয়।

৭৩১ সালে হুর মৃত্যুবরণ করেন এবং তাকে মসুলেই দাফন করা হয়। মৃত্যুর পর তাঁর পুত্র ইয়াহিয়া তাঁর প্রাসাদসহ একাধিক বাড়ি, সরাইখানা ও জমিদারি উত্তরাধিকারসূত্রে লাভ করেন। উমাইয়া যুগের শেষ পর্যন্ত তাঁর পরিবার মসুল অঞ্চলে বিস্তৃত সম্পত্তির মালিকানা ধরে রাখে।

## তথ্যসূত্র


## গ্রন্থপঞ্জি
*
* 
* 
* 
* 
* 
* 
* 

* 
* 
* 
* 

বিষয়শ্রেণী:৭৩১-এ মৃত্যু
বিষয়শ্রেণী:উমাইয়া সেনাপতি